Dit is Maandag 14 Oktober, Die laaste termyn vir die jaar het aangebreek. Dis wasdag en hierdie keer kuier ons oor gesondheid.
‘n Ander dametjie het my hierdie keer gehelp. Sy is ook van Suid Afrika en is al veertien jaar in NZ. Sy sê toe dat dit lank gaan vat om werklik gesond te word. Ek het ook verduidelik dat die harde skerm my seermaak en dat ek my eie gekoopte sagter stut gebruik. Sy het toe vir my ‘n ander beskerming gegee wat sommer gelyk ook goed vir rumatiek is. Dit ondersteun blykbaar die duim sodat dit nie terugbuig as met hom gevat word nie. Dis ‘n dure afêre maar gelukkig betaal die Gesondheidsdepartement dit omdat dit ‘n besering by die werk was.
Ek het toe ‘n afspraak vir 1:45pm gekry. Ek moet ook my gordelroosinspuiting kry want Oktober is laaste maand dat mense bo 65 dit gratis kan kry. Ek kon nie dit eerder gekry het nie omdat ek gordelroos gehad het verlede Oktober. Dit kan net gedoen word ‘n jaar later. Die afspraak is vir komende Vrydag gemaak.
Die middag by die spreekkamer gaan dit soos dit altyd gaan. Afspraak is 1:45pm maar na twee is ek steeds nie gehelp nie. Die dr kom roep my toe so 2:15 pm. Hy was besig om te kou. Maak verskoning dat hy besig is met sy middagete. Hy wou my nie te lank laat wag nie.
Toe wil hy vir my ‘n spierverslapper voorskryf. Hy soek en kry niks wat naastenby is soos wat hul in USA gebruik nie. Bygesê hier glo hul nie aan pille as oplossing of hulp nie. Hy het op die einde toe wel iets gevind wat naastenby gebruik kan word. Nou moet hy ook nog onthou dat ek allergies vir asperien ook is. Ek gaan voordat ek dit drink eers opsoek wat alles in die pille is. Die dr wil ook hê dat ek vir fisio gaan. Hy het so ewe die vorms ingevul en aangestuur(volgens hom). Gelukkig weet ek dit werk nie regtig so nie. Ek moet self na die fisio gaan en ‘n afspraak maak, wat ek toe ook sommer gedoen het. Maandag is my eerste sessie.